Unit 731

Unit 731 (Jaku Jipun: 731部隊, Sepil Hepburn: Nana-san-ichi Butai), nama rasmi iya Raban Renchit Manchu 731 lalu disebut mega enggau nama Raban Renchit Kamo  sereta Unit Ishii, nya siti fasiliti pansik resia ti beoperasyen baruh Soldadu Imperial Jipun entara taun 1936 enggau 1945. Iya bepalan ba pelilih menua Pingfang, provinsi Harbin, ba menua ayam Jipun iya nya Manchukuo (diatu bagi ari China Timur Laut), sereta sekeda bengkah pampang ba tanah besai China enggau Asia Tenggara.

Unit 731 megai tanggung pengawa mansik perang biologi enggau kimia ti besai, sereta mega pengawa nguji mensia ti tau ngujungka bebadi nyawa. Palan nya betuaika Jeneral Shirō Ishii lalu nerima sukung ke tegap ari soldadu Jipun. Aktiviti iya nyengkaum ngerampit orang jil enggau penyakit ke tau nabanka nyawa, bejalaika pengawa bebuntas ngagai orang ke agi idup, ngereja pengawa ngetau organ, nguji bilik hipobarik, netak kaki jari, sereta mantaika mansa ngagai ejen kimia enggau utai ke tau meletup. Orang jil—ke suah disebut bala staf enggau nama "log"—tebal agi orang periman China, tang mega nyengkaum orang Rusia, Korea, enggau ke bukai, nyengkaum nembiak mit enggau indu ke ngandung. Nadai orang ke agi idup ke didokumentasyen ditemu.

Dipelabaka 14,000 iku orang parai ba dalam fasiliti nya empu. Kelimpah ari nya, senyata biologi ti digaga Unit 731 ngujungka pemati enda kurang ari 200,000 iku orang ba mengeri enggau kampung China, nengah pengawa ti sengaja ngamahka bekal ai, pemakai, enggau tanah betanam betupi. 

Pengudah perang, dua belas iku kaban Unit 731 dipechara Serakup Soviet ba pechara jenayah perang Khabarovsk taun 1949 lalu diukum jil. Taja pia, mayuh orang ke beguna nyengkaum Ishii diberi imuniti ari Amerika Serikat dikena nukar data pansik sida. Administrasyen Harry S. Truman ngelamun penyalah unit nya lalu mayar setipikit ngagai orang ke kala gawa.Hal Gold, Unit 731 Testimony, 2003, p. 109. 

Kena 28 Ogos 2002, Kort Pelilih Menua Tokyo enggau formal ngaku Jipun udah bejalaika perang biologi di China lalu ngasuh menua nya betanggung pengawa ba pemati ke bekaul. Taja pan kededua Amerika Serikat enggau Serakup Soviet ngulih sereta mansik data nya, tang pengawa nilai udah nya tetemuka iya meri mimit aja nilai saintifik praktikal.

Kereban sanding

Kategori:Artikel ti ngundan teks jaku Jipun